CELEX: 62019CN0743
Language: mt
Date: 2019-10-09 00:00:00
Title: Kawża C-743/19: Rikors ippreżentat fid-9 ta’ Ottubru 2019 – Il-Parlament Ewropew vs Il-Kunsill tal-Unjoni Ewropea

25.11.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 399/35
            
         
      Rikors ippreżentat fid-9 ta’ Ottubru 2019 – Il-Parlament Ewropew vs Il-Kunsill tal-Unjoni Ewropea
      (Kawża C-743/19)
      (2019/C 399/41)
      Lingwa tal-kawża: it-Taljan
      
         Partijiet
      
      
         Rikorrent: Il-Parlament Ewropew (rappreżentanti: L. Visaggio, I. Anagnostopoulou, C. Biz, aġenti)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti tal-Ġustizzja jogħġobha:
      
                  —
               
               
                  tannulla d-Deċiżjoni (UE) 2019/1199 tat-13 ta’ Ġunju 2019 (1)
                  
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Bl-ewwel motiv tiegħu, il-Parlament isostni li l-awtur tad-deċiżjoni kkontestata, kemm jekk huwa l-Kunsill kif ukoll jew huma l-Istati Membri kollha, ma għandux is-setgħa sabiex jistabbilixxi l-post tas-sede tal-Awtorità Ewropea tax-Xogħol (iktar ’il quddiem l-“ELA”). Il-Parlament huwa fil-fatt tal-fehma li:
      L-Artikolu 341 TFUE ma jikkostitwixxix bażi legali xierqa għall-istabbiliment tas-sede tal-korpi tal-Unjoni Ewropea bħalma huma l-aġenziji deċentralizzati. F’dan il-każ, l-ELA ġiet stabbilita mil-leġiżlatur tal-Unjoni permezz tar-Regolament (UE) 2019/1149 (2), adottat abbażi tal-Artikoli 46 u 48 TFUE permezz tal-proċedura leġiżlattiva ordinarja. Il-Parlament iqis li l-Artikolu 341 TFUE ma jfissirx li s-setgħa ta’ deċiżjoni dwar il-post tas-sede tal-ELA, billi tingħata minflok lill-Istati Membri, ma taqax taħt il-kompetenza tal-leġiżlatur tal-Unjoni, li stabbilixxa l-ELA, u li għaldaqstant din id-dispożizzjoni ma tistax isservi bħala bażi legali valida għad-deċiżjoni kkontestata.
      Bit-tieni motiv tiegħu, imqajjem sussidjarjament fil-każ li l-Qorti tal-Ġustizzja tikkonstata li l-Artikolu 341 TFUE jipprovdi bażi legali xierqa għad-deċiżjoni kkontestata, il-Parlament jinvoka n-nuqqas assolut ta’ motivazzjoni tal-imsemmija deċiżjoni. Il-Parlament iqis li, inkwantu att legali tal-Unjoni Ewropea, id-deċiżjoni kkontestata hija suġġetta għall-obbligu ta’ motivazzjoni stabbilit fit-tieni paragrafu tal-Artikolu 296 TFUE, li bl-ebda mod ma twettaq, peress li hija tonqos milli ssemmi l-motivi għalfejn il-belt ta’ Bratislava ntgħażlet sabiex tospita s-sede tal-ELA.
      
         (1)  Deċiżjoni (UE) 2019/1199 meħuda bi Ftehim Komuni bejn ir-Rappreżentanti tal-Gvernijiet tal-Istati Membri tat-13 ta’ Ġunju 2019 dwar il-post tas-sede tal-Awtorità Ewropea tax-Xogħol (ĠU 2019 L 189, p. 68).
      
         (2)  Regolament (UE) 2019/1149 tal-Parlament Ewropew u tal-Kunsill tal-20 ta’ Ġunju 2019 li jistabbilixxi Awtorità Ewropea tax-Xogħol, li jemenda r-Regolamenti (KE) Nru 883/2004, (UE) Nru 492/2011, u (UE) 2016/589 u li jħassar id-Deċiżjoni (UE) 2016/344 (ĠU 2019 L 186, p. 21).